“หุ้นเอเชีย” รีบาวด์ ขานรับ GDP สหรัฐฯ Q4/64 พุ่งเกินคาด
“หุ้นเอเชีย” รีบาวด์ รับปัจจัยบวกจากตัวเลข GDP ไตรมาส 4 ของสหรัฐที่ขยายตัว 6.9% สูงกว่าที่นักวิเคราะห์คาดการณ์ที่ระดับ 5.5%
28 ม.ค. 2565

ผู้สื่อข่าวรายงานว่า ตลาดหุ้นเอเชียเปิดปรับตัวขึ้นในวันนี้ แม้ภาวะการซื้อขายในตลาดหุ้นนิวยอร์กจะผันผวนตลอดทั้งวัน โดยดัชนีดาวโจนส์ตลาดหุ้นนิวยอร์กปิดลบเล็กน้อยในวันพฤหัสบดี (27 ม.ค.2565) หลังได้รับแรงหนุนจากตัวเลขผลิตภัณฑ์มวลรวมภายในประเทศ (GDP) ของสหรัฐที่ขยายตัวได้ดีเกินคาดในไตรมาส 4/2564 แต่ขณะเดียวกันก็ถูกกดดันจากความกังวลที่ว่าธนาคารกลางสหรัฐ (เฟด) อาจเร่งปรับขึ้นอัตราดอกเบี้ยเพื่อสกัดเงินเฟ้อ
โดยดัชนี NIKKEI 225 ตลาดหุ้นญี่ปุ่นเปิดวันนี้ที่ 26,429.85 จุด เพิ่มขึ้น 259.55 จุด หรือ +0.99%, ดัชนี HSI ตลาดหุ้นฮ่องกงเปิดวันนี้ที่ 23,818.94 จุด เพิ่มขึ้น 11.94 จุด หรือ +0.05% และดัชนี SSE Composite ตลาดหุ้นจีนเปิดวันนี้ที่ 3,407.59 จุด เพิ่มขึ้น 13.34 จุด หรือ +0.39%
นักลงทุนในภูมิภาคขานรับปัจจัยบวกจากตัวเลข GDP ไตรมาส 4 ของสหรัฐที่ขยายตัว 6.9% สูงกว่าที่นักวิเคราะห์คาดการณ์ที่ระดับ 5.5% และเมื่อพิจารณาทั้งปี 2564 ตัวเลข GDP สหรัฐขยายตัว 5.7% ซึ่งเป็นตัวเลขสูงที่สุดนับตั้งแต่ปี 2527
อย่างไรก็ดี นักลงทุนยังคงกังวลเกี่ยวกับการปรับขึ้นอัตราดอกเบี้ยของเฟด หลังจากนายเจอโรม พาวเวล ประธานเฟดกล่าวว่า “ยังคงมีความเป็นไปได้ที่เฟดจะปรับขึ้นอัตราดอกเบี้ยโดยไม่ให้ส่งผลกระทบต่อตลาดแรงงาน และเฟดไม่ปฏิเสธความเป็นไปได้ที่ว่าอาจจะมีการปรับขึ้นดอกเบี้ยมากกว่า 0.25% เมื่อพิจารณาจากตัวเลขเงินเฟ้อที่สูงมากในขณะนี้” โดยถ้อยแถลงดังกล่าวถือเป็นการส่งสัญญาณว่า เฟดอาจจะปรับขึ้นดอกเบี้ยในเวลาที่รวดเร็วกว่าและรุนแรงมากกว่าที่ตลาดวอลล์สตรีทคาดการณ์ไว้
สำหรับข้อมูลเศรษฐกิจสหรัฐที่มีการเปิดเผยล่าสุดเมื่อคืนวานนี้ กระทรวงแรงงานสหรัฐเปิดเผยตัวเลขผู้ยื่นขอสวัสดิการว่างงานครั้งแรกลดลง 30,000 ราย สู่ระดับ 260,000 รายในสัปดาห์ที่แล้ว และต่ำกว่าที่นักวิเคราะห์คาดการณ์ที่ระดับ 270,000 ราย
นอกจากนี้ นักลงทุนในภูมิภาคยังติดตามการรายงานข้อมูลการผลิตภาคอุตสาหกรรมและยอดค้าปลีกเดือนธ.ค.ของเกาหลีใต้